我的心內話

 各位評判老師大家好.我是第一號.我今那日欲講的文章是第二篇.我的心內話.我的心內話

 有一日.母語老師問我講：「你敢有啥物話囥佇心肝內想欲講出來的」我想想咧.應講：「無啊」.「啊~有啥物話想欲共爸母講.啊毋擱..毋敢講..敢有？」.「毋啦」.「啊無..敢有和同學冤家.有委屈欲共老師投」「歹勢.我是阮班上有人緣的.毋捌有這號不幸的代誌來發生」到落尾.老師煞講：「你敢有去愛到佗一個查甫囡仔.有一寡心內話想欲共伊告白.」哎喲.老師啊.你是咧講啥啦..我猶細漢呢

 我看老師足失望.伊才共我講：開學就會叫我參加語文比賽.第二篇的文章就是『我的心內話』.愛先共我問一下.看有啥物心內話.伊較好寫文章予我背.我聽了想著一件代誌..我會記得阿嬤有講過.阮囝仔人毋免上班做檣.嘛毋免洗衫煮飯.一聲毋知.百項無代.是世界好命的.阿嬤的話有影足有理的.我的心內無煩無惱.實在想袂出有啥物心內話想欲透氣.看老師上天無路.落地無步的款.嘛足可憐耶.不過.無就是無.想欲講一個影生幾若的囝.嘛無法度.我看老師這聲是欲去烏影.毋去吊鼎囉..

 逐冬的歇熱就是老師為著語文比賽咧激頭腦.未輸十二月工.毋閒梳頭鬃.赫爾悽慘.為著這篇「我的心內話」.老師講伊是炸豬頭皮.炸無油.**這個時陣.我煞雄雄想著.我知影我的心內話是啥物囉！**

就是.像阮這落小學的細漢囝仔.呔有啥物心內話.像這種題目.得愛予國中高中的大兄大姊唸.才有譜.他們當咧青春期.心肝頭是實實實全步數.他們的心內話絕對是五花十色有夠濟.是按怎我會遮了解.因為我的阿姑因後生.現此時就是這款人.若是欲予小學的囝仔演講.上好是攢一寡較簡單的文章.以上就是我的心內話..

 為著一句「我的心內話」.予阮台語老師激頭腦激甲目眉打結.我是背甲流汗.彼個讀國中的表兄嫌甲流瀾.無要緊. 有背有包庇.雖然我的心內話有一點仔簡單.毋過話毋免濟.講出重點較實際.今那日我就講到遮.時間就愛予椿.傷厚話會夆扣分.多謝魯力

大社國小母語老師廖青香擬稿2015/08/04